
Здравейте,  

Имам два въпроса.  

1. От известно време има разлика между показанията на общия водомер на входа, от една страна, и сбора от подадените самоотчети и реалните отчети от проверител на Софийска вода, от друга. Установихме, че проблемът не е в самия общ водомер, а някои апартаменти нито осигуряват достъп на проверител на Софийска вода, нито подават самоотчети за консумираните кубици вода. Съответно същите се начисляват пропорционално на всички апартаменти във входа. Какви са правата ни?  

2. Същите тези апартаменти не осигуряват и достъп на служителите на Техем за годишното отчитане на водомерите, а дори се оказа, че има проблем с отчитането и на топломерите им, тъй като макар и да са с дистанционно отчитане, техните не са отчетени. Съответно, изравнителните сметки на Техем за Топлофикацията идват прекалено завишени за останалите във входа. Какви са правата ни?  

Благодаря.


 

Неотчитане на водомери и топломери в отделни апартаменти на етажната собственост
================================================================================

 

Здравейте, г-жо Вазова,


няма законов режим, който да предвижда санкции при неосигуряване на достъп за съответните дружества – “Топлофикация”, “Техем”, “Софийска вода”. По Закона за управление на етажната собственост също собствениците не могат да бъдат задължени от управителя на ЕС или с решение на общото събрание на ЕС.


Поздрави,  

адв. Николина Митова  

тел. 0898 303092




Здравейте, адв. Митова,  

Благодаря за бързия отговор. Но имам уточняващ въпрос.  

Софийска вода и Техем/Топлофикация са облепили въпросните апартаменти с предупреждения за неосигурен достъп. Същевременно дружествата си взимат липсите от нас с уговорката, че щели да бъдат преизчислени, АКО и КОГАТО се актуализират данните за тези апартаменти.  

Въпросът ми е по какъв начин ние като съседи можем да се предпазим от заплащане на техните задължения? И има ли вариант, по който да бъдат накарани да осигурят достъп сега, а също и своевременен достъп в бъдеще?  

Благодаря




Здравейте, г-жо Вазова,


можете да подадете писмен сигнал към “Техем”, “Топлофикация” и “Софийска вода” по случая и да изчакате получаването на писмен отговор и извършване на проверка на място. 


Поздрави,  

адв. Николина Митова  

тел. 0898 303092


